**EELNÕU 2024/302**

**KOMISJONID:**

|  |  |
| --- | --- |
| eelarve- ja arengukomisjon | X |
| hariduskomisjon | X |
| kultuuri- ja spordikomisjon | JK |
| majandus- ja keskkonnakomisjon | X |
| revisjonikomisjon | X |
| sotsiaalkomisjon | X |
| seeniorite nõukoda | X |
| noortevolikogu | X |

**VILJANDI LINNAVOLIKOGU**

OTSUS

### 28. november 2024 nr

Viljandi Linnavolikogu seisukoht sihtasutuses

Viljandi Muuseum

Kohaliku omavalitsuse korralduse seaduse § 22 lõike 1 punkti 25 ja sihtasutuste seaduse § 5 ja § 6 alusel Viljandi Linnavolikogu

**o t s u s t a b:**

1. Osaleda/mitte osaleda Sihtasutuse Viljandi Muuseum asutamises koos Eesti Vabariigiga.

2. Kiita heaks Sihtasutuse Viljandi Muuseum asutamislepingu ja põhikirja projektid (lisatud).

3. Volitada linnapead või tema asendajat edasivolitamise õigusega asutamisdokumentidele alla kirjutama. Selleks volitatakse teda esitama ja vastu võtma kõiki vajalikke avaldusi ja dokumente, Viljandi linna nimel alla kirjutama ja teostama kõike, mis on seotud nimetatud ülesande täitmisega.

4. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil trthktartu.menetlus@kohus.ee või Veski 32, 50409 Tartu.

5. Otsus jõustub teatavakstegemisest.

(allkirjastatud digitaalselt)

## Helmen Kütt

linnavolikogu esimees

# Koostaja(d): Ene Rink

**Esitatud:** 11.11.2024

**Esitaja:** Viljandi Linnavalitsus **Ettekandja:** Are Tints

**Lk arv:** 6

**Hääletamine:** poolthäälteenamus

Seletuskiri

**Viljandi linna osalemine sihtasutuses Viljandi Muuseum**

Kultuuriministeerium ja Viljandi linn on pidanud arutelusid ühise sihtasutuse Viljandi Muuseum asutamisest alates 19.09.2014, kui ministeerium sellesisulise ettepaneku linnale tegi. Tänaseks on valminud plaan, mille puhul asutaksid Eesti Vabariik, keda asutajaõiguse teostajana esindab Kultuuriministeerium ja Viljandi Linn ühiselt sihtasutuse (edaspidi SA), mis ühendaks enda alla riigile kuuluva Viljandi Muuseumi, linnale kuuluva Kondase Keskuse ja linnale kuuluva Viljandi Vana Veetorni vaatetorni tegevused.

Kui linn SA asutamises osaleda ei soovi teeb riik Viljandi Muuseumi ümberkorraldamisega seotud otsused iseseisvalt (sh edasiste sisutegevuste maht, töötajad jne).

**Asutuste tegevuspinnad ja tulevik:**

* Praegune Viljandi Muuseumi taristu antakse enne SA loomist üle RKASile, kes annab selle sihtasutuse loomisel SAle rendile (Viljandi Muuseumi hoone ja Mart Saare majamuuseum).
* Kondase Keskusel on kasutuses EELK Viljandi Jaani Koguduselt renditavad ruumid (373,6 m²), mille kehtiv rendileping lõppeb 31.12.2024. Linnal on vajadus lepingut pikendada ka siis, kui SA ei looda või linn otsustab selles mitte osaleda. SA asutamisel on vajalik lepingut EELK Viljandi Jaani Kogudusega pikendada SA loomiseni, mille järel sõlmib uue rendilepingu juba SA.
* Viljandi Vana Veetorni (hoone taristu) jääb linnale ja see antakse SAle pikaajalisele rendile (min 393,17 eurot/kuus).

**SA nõukogu:**

* Nõukogus on neli liiget (kaks riigi ja kaks linna esindajat).
* Nõukogu liikme tasu on 140 eurot + sotsiaalmaks, nõukogu esimehe tasu on 210 eurot + sotsiaalmaks.

**Suunised Viljandi linna kahele esindajatele SA nelja liikmelises nõukogus:**

* Seista Kondase Keskuse tegevuse jätkumise, arengu ja hea käekäigu eest;
* Seista selle eest, et SA kavandab ja viib ellu Viljandi ordulinnusega seonduvaid programme ja/või tegevusi;
* Kontrollida SAle kasutamiseks usaldatud ressursside kasutamist parimal võimalikul moel;
* Esitab nõukogule muud Viljandi linna poolt esitatavad ettepanekud.

**Kondase Keskuse kollektsioon** (kuulub Viljandi Linnale)

Hetkel ei ole Kondase Keskus liitunud MuISi süsteemiga (Muuseumide infosüsteem – andmekogu kultuuriväärtusega asjade ühetaoliseks elektrooniliseks arvele võtmiseks, andmete keskseks ja süstemaatiliseks registreerimiseks, säilitamiseks ja avalikusele tasuta tutvustamiseks veebiliidese kaudu), kuid sellel suunal on tehtud olulisel määral eeltööd, enamikel teostel on passid. Eesmärk on, et teosed jõuaksid MuISi keskkonda. Loodava SAga liitumine kiirendaks MuISiga liitumist, kuna kasvaks selleks vajalik võimekus. Kondase Keskuse kunstikogus on hetkeseisuga 781 teost. Peamiselt on tööd autoritelt ostetud, kuid teoseid on ka kollektsiooni kingitud või sugulaste poolt annetatud.

**Sihtasutuse loomisega kaasnevad personali muudatused:**

* SA juhatuse kohale korraldavad ministeerium ja linn konkursi. Juhatuse liige saab olema ametis võlaõigusliku lepingu alusel, mitte töölepinguga.
* Sakala Keskusest struktuuris olevad hooajalised töökohad Vana Veetorni vaatetorni külastajate teenindamiseks arvatakse koosseisust välja (senine palgafond liigub SA tegevustoetuseks). SA ülesandeks jääb edaspidi Viljandi Vana Veetorni sisuline tegevuse ja selle rakendamiseks vajaliku personali korraldamine.
* Kondase Keskuse personal liigub SAsse muutmata kujul /ametikohad koos töötasufondiga antakse üle (senine palgafond liigub SA tegevustoetuse sisse). Riik lisab 2025. aastal lisarahastust mahus, mis võimaldab Kondase Keskuse kultuuritöötajate palgataseme tõsta riikliku kõrgharidusega kultuuritöötaja min tasemele. Kondase Keskuse juhataja-programmijuhi töötasu on tänase seisuga 1550 eurot ja muuseumipedagoogi (0,75 ametikohta) töötasu 1227 eurot. Kultuuriministeeriumiga on räägitud 2024. aasta lisarahastuse mahust 9510 eurot.
* Viljandi Muuseumi personal, välja arvatud asutuse juht, liigub SAsse üle.

**Eelarve:**

Muuseumiseaduse § 21 lõike 1 kohaselt riigi sihtasutuse muuseumile määratakse riigieelarvest tegevustoetus muuseumi põhikirjaliste eesmärkide ja sihtasutuse asutaja või asutajate sõnastatud ootuste täitmiseks asutajaõigusi teostava ministeeriumi kaudu. /…/ ja lõike 3 järgi avalik-õigusliku isiku muuseumile, munitsipaalmuuseumile ja eramuuseumile võib määrata riigieelarvest tegevustoetuse muuseumivaldkonna mitmekesisuse või muuseumiteenuste piirkondliku kättesaadavuse tagamiseks või seadusest tuleneva ülesande täitmiseks rahvusliku kultuuripärandi säilitamisel ja kättesaadavaks tegemisel.

**Eelarve 2024:**

Riigi toetus riigiasutusele Viljandi Muuseum 319 693 eurot.

Linna kulud Kondase Keskuse ja Viljandi Vana Veetorni tegevuse läbiviimisesse 117 185 eurot.

Varasem liidetavate üksuste teenitud omatulu:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2021** | | **2022** | | **2023** | | **2021-2023 keskmine** | |
|  | **tasulised teenused** | **projekti-toetused** | **tasulised teenused** | **projekti-toetused** | **tasulised teenused** | **projekti-toetused** | **tasuliste teenuste keskmine** | **projekti-toetuste keskmine** |
| **Kondase Keskus** | 21 309 | 11 815 | 27 024 | 32 775 | 31 462 | 55 433 | 26 598 | 33 341 |
| **Viljandi Vana Veetorn** | 5 979 | - | 7 606 | - | 7 954 | - | 7 180 | - |
| **Viljandi Muuseum** | 13 699 | 1 111 | 17 596 | 3 589 | 32 789 | 23 548 | 21 361 | 9 416 |
| **KOKKU:** | **40 987** | **12 926** | **52 226** | **36 364** | **72 205** | **78 981** | **55 140** | **42 757** |
| **KÕIK KOKKU:** | **53 913** | | **88 590** | | **151 186** | | **97 897** | |

\*Viljandi Veetorni omatulu 2024 aastal oli 6 545 eurot.

**Eelarve 2025:**

SA eelarve saab koosnema riigi poolsest toetusest 328 240 eurot (306 905 eurot muuseumikogu haldamiseks eraldatav toetus + 5586 eurot nõukogu liikmete ja esimehe tasud + 15 749 eurot juhatuse liikme tasu baasi suurendamine) ja linna poolsest toetusest 121 653,8 eurot (117 185 eurot tegevuse toetus + 4468,8 eurot kahe nõukogu liikme tasud), millele lisandub 2025. aastal riigi poolne ühekordne toetus 9510 eurot kahe kultuuritöötaja palkade tõstmiseks riikliku kõrgharidusega kultuuritöötaja min tasemele. Loodava SA riigi ja linna poolne toetus oleks kokku 459 403,8 eurot.

2025. aastal sõltub nii riigi kui linna toetuse maht proportsionaalselt sellest, millal SA reaalselt tegevust alustab.

Riigi poolne ootus SAomatulule (ilma suuremate investeeringuteta):

2025 aasta - 117 000 (tasulised teenused 65 000, projektitoetused 50 000, annetused/eraraha kaasamine 2000)

2026 aasta - 145 000 (tasulised teenused 80 000, projektitoetused 60 000, annetused/eraraha kaasamine 5000)

2027 aasta - 170 000 (tasulised teenused 90 000, projektitoetused 70 000, annetused/eraraha kaasamine 10 000)

2028 aasta - 190 000 (tasulised teenused 100 000, projektitoetused 80 000, annetused/eraraha kaasamine 10 000)

Linnale ei kaasne sihtasutuse asutajaks olemisega kohustust iga-aastase tegevustoetuse andmiseks. Tegevustoetuse võimaliku määramise ja mahu otsustamine on linna pädevuses ja otsustatakse aastaeelarve koostamise protsessi käigus.

Kaasasutajatel ei ole teineteise suhtes n-ö sunnivahendeid, mille kaudu nõuda teiselt rahalise panuse suurendamist.

Eelnõus on osa teksti punasega, mis tähendab seda, et kui volikogu otsustab osalemise, siis kiidetakse heaks ka teised punktid.

(allkirjastatud digitaalselt)

Are Tints

abilinnapea

**Lisa 1**

**Riigi ja KOVide koostöös loodud SAde toetuste näitajad asutuste loomise aastal ja praegu**

|  |  |  |  |  |  |
| --- | --- | --- | --- | --- | --- |
|  | Eraldis KOV eelarvest SA loomisel | Eraldis KOV eelarvest 2024 | Eraldis riigieelarvet SA loomisel | Eraldis riigieelarvet 2024 | Lisainformatsioon |
| SA Haapsalu ja Läänemaa Muuseumid | 158 923 € (2014 – esimene täiemahuline eelarveaasta) | 165 000 € | 321 989 € (2014 – esimene täiemahuline eelarveaasta) | 552 247 € | Asutati 2013 (linna ja riigi asutuste baasil) |
| SA Hiiumaa Muuseumid | 300 € | 10 000 € | 149 237 € | 290 433 € | Asutas riik 2015 (asutati riigimuuseumi baasil ja KOV ei ole asutajaks) |
| SA Narva Muuseum | 420 691 € | 432 965 € | 141 690 € | 658 071 € | Asutati 2013 (varasemalt oli linna muuseum ja riigi toetus oli 0 €) |
| SA Pärnu Muuseum | 2000 € (+ projektipõhine siht-finantseering) | 37 600 € | 663 521 € | 480 180 € | Asutati 2015 (riigimuuseumi baasilt, mida KOV rahaliselt ei toetanud, hiljem andis linn SA’le Punase Torni tegevuse) |
| SA Saaremaa Muuseum | 2 234 € (2018 – esimene täiemahuline eelarveaasta) | 7 967 € (nõukogu-liikmete tasud - 3) | 435 049 € (2018 – esimene täiemahuline eelarveaasta) | 767 466 € | Asutati 2017 (riigimuuseumi baasilt, mida KOV rahaliselt ei toetanud) |
| SA Tartu Kunsti-muuseum |  | 4 469 € (nõukogu-liikmete tasud - 2) |  | 830 733 € | Asutati 2024 (riigimuuseumi baasilt, mida KOV rahaliselt ei toetanud) |
| SA Virumaa Muuseumid | 100 000 krooni  6 391,15 € | 0 € | 4 215 824,56 krooni  269 439,67 € | 1 402 500 € | Asutati 2002 |